CELEX: 22019D1802
Language: fi
Date: 2018-05-03 00:00:00
Title: ECAA-sekakomitean päätös n:o 1/2018, annettu 3 päivänä toukokuuta 2018, sekakomitean työjärjestyksen hyväksymisestä 2019/1802

28.10.2019   
               
               
                  FI
               
               
                  Euroopan unionin virallinen lehti
               
               
                  L 274/15
               
            
         ECAA-SEKAKOMITEAN PÄÄTÖS N:O 1/2018,
         annettu 3 päivänä toukokuuta 2018,
         sekakomitean työjärjestyksen hyväksymisestä 2019/1802
         ECAA-SEKAKOMITEA, joka
         ottaa huomioon Euroopan yhteisön ja sen jäsenvaltioiden, Albanian tasavallan, Bosnia ja Hertsegovinan, Bulgarian tasavallan, entisen Jugoslavian tasavallan Makedonian, Islannin tasavallan, Kroatian tasavallan, Montenegron tasavallan, Norjan kuningaskunnan, Romanian, Serbian tasavallan ja Yhdistyneiden Kansakuntien väliaikaisen Kosovon-siviilioperaation (*1) monenvälisen sopimuksen Euroopan yhteisen ilmailualueen (ECAA) perustamisesta (1), jäljempänä ’ECAA-sopimus’, ja erityisesti sen 18 artiklan,
         sekä katsoo, että ECAA-sopimus tuli voimaan 1 päivänä joulukuuta 2017,
         ON HYVÄKSYNYT TÄMÄN PÄÄTÖKSEN:
         
            Ainoa artikla
            Hyväksytään tämän päätöksen liitteenä oleva ECAA-sekakomitean työjärjestys.
         
         
            Tehty Brysselissä 3 päivänä toukokuuta 2018.
            
               
                  Sekakomitean puolesta
               
               
                  Puheenjohtaja
               
               Carlos BERMEJO ACOSTA
            
         
         
            (*1)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244(1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen. EUVL L 285, 16.10.2006, s. 3.
         
            (1)  OJ L 285, 16.10.2006, p. 3.
      
      
         
            LIITE
            
               ECAA-SEKAKOMITEAN TYÖJÄRJESTYS
            
            
               1 artikla
               Yleiset määräykset
               
                  1.   ECAA-sekakomitea, jäljempänä ’sekakomitea’, on perustettu Euroopan yhteisen ilmailualueen perustamisesta tehdyn Euroopan yhteisön ja sen jäsenvaltioiden, Albanian tasavallan, Bosnia ja Hertsegovinan, Bulgarian tasavallan, entisen Jugoslavian tasavallan Makedonian, Islannin tasavallan, Kroatian tasavallan, Montenegron tasavallan, Norjan kuningaskunnan, Romanian, Serbian tasavallan ja Yhdistyneiden Kansakuntien väliaikaisen Kosovon-siviilioperaation monenvälisen sopimuksen, jäljempänä ’ECAA-sopimus’, 18 artiklan mukaisesti.
               
               
                  2.   Sekakomitea vastaa ECAA-sopimuksen hallinnoinnista ja varmistaa sen asianmukaisen täytäntöönpanon.
               
               
                  3.   ECAA-sopimuksen 18 artiklan 2 kohdan mukaisesti sekakomitea koostuu sopimuspuolten edustajista.
               
               
                  4.   ECAA-sopimuksen 18 artiklan 3 kohdan mukaisesti sekakomitea tekee päätöksensä yksimielisesti. Se voi kuitenkin päättää enemmistöäänestysmenettelyn soveltamisesta tietyissä erityiskysymyksissä.
               
            
            
               2 artikla
               Puheenjohtajuus
               Sekakomitean puheenjohtajana toimivat vuorotellen jokin ECAA-sopimuskumppani ja Euroopan unioni ja sen jäsenvaltiot. Kun Euroopan unioni ja sen jäsenvaltiot toimivat sekakomitean kokouksen puheenjohtajana, niitä edustaa Euroopan komissio.
            
            
               3 artikla
               Kokoukset
               
                  1.   Sekakomitea kokoontuu vähintään kerran vuodessa ja kun olosuhteet sitä edellyttävät, elleivät sopimuspuolet toisin sovi.
               
               
                  2.   Kukin sekakomitean kokous pidetään sopimuspuolten sopimana päivänä.
               
               
                  3.   Jos sopimuspuolet niin sopivat, sekakomitean kokoukset voidaan pitää millä tahansa sovitulla teknisellä keinolla, kuten videokonferenssina.
               
            
            
               4 artikla
               Valtuuskunnat
               
                  1.   Ennen kutakin kokousta sopimuspuolille ilmoitetaan sekakomitean sihteerin, jäljempänä ’sihteeri’, kautta kokoukseen osallistuvien valtuuskuntien suunniteltu kokoonpano.
               
               
                  2.   Sekakomitea voi kutsua muita kuin jäseniä kokouksiinsa antamaan tietoja erityisistä aiheista.
               
            
            
               5 artikla
               Sihteeristö
               Euroopan komission virkamies toimii sihteerinä.
            
            
               6 artikla
               Kirjeenvaihto
               Kaikki sekakomitean puheenjohtajalle, jäljempänä ’puheenjohtaja’, osoitettu ja häneltä lähtevä kirjeenvaihto toimitetaan myös sihteerille. Sihteeri varmistaa, että kyseinen kirjeenvaihto toimitetaan sopimuspuolille.
            
            
               7 artikla
               Luottamuksellisuus
               Asioiden käsittely sekakomiteassa on luottamuksellista. Kun sopimuspuoli toimittaa sekakomitealle luottamuksellisiksi määriteltyjä tietoja, muiden sopimuspuolten on käsiteltävä kyseisiä tietoja luottamuksellisina.
            
            
               8 artikla
               Kokousten esityslista
               
                  1.   Sihteeri laatii kutakin sekakomitean kokousta varten alustavan esityslistan sopimuspuolten tekemien ehdotusten pohjalta. Esityslistalle ottamista koskeva pyyntö on esitettävä vähintään 21 kalenteripäivää ennen kokousta, ja sen tueksi on esitettävä asiaa koskevat tausta-asiakirjat.
               
               
                  2.   Alustava esityslista on toimitettava kaikille sopimuspuolille viimeistään 15 kalenteripäivää ennen kokousta.
               
               
                  3.   Sekakomitea hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan ottaa esityslistalle, jos sopimuspuolet niin sopivat.
               
               
                  4.   Puheenjohtaja voi lyhentää 1 kohdassa esitettyä määräaikaa jonkin erityistapauksen asettamien vaatimusten tai kiireellisyyden huomioon ottamiseksi.
               
            
            
               9 artikla
               Pöytäkirja ja toimintaa koskevat päätelmät
               
                  1.   Sihteeri laatii luonnoksen sekakomitean kunkin kokouksen pöytäkirjaksi. Siinä mainitaan tehdyt päätökset, annetut suositukset ja hyväksytyt päätelmät.
               
               
                  2.   Kuukauden kuluessa kokouksesta pöytäkirjaluonnos toimitetaan sekakomitean hyväksyttäväksi kirjallisella menettelyllä. Sekakomitea voi myös hyväksyä pöytäkirjan seuraavassa kokouksessaan.
               
               
                  3.   Kun pöytäkirja on hyväksytty, puheenjohtaja ja sihteeri allekirjoittavat sen, ja kullekin sopimuspuolelle toimitetaan yksi kopio.
               
            
            
               10 artikla
               Päätökset ja suositukset
               
                  1.   Sekakomitea tekee päätöksensä ja suosituksensa yksimielisesti. ECAA-sopimuksen 16 artiklassa, 20 artiklassa ja 28 artiklan 3 kohdassa tarkoitetut päätökset ja suositukset edellyttävät kuitenkin yksinkertaista enemmistöä.
               
               
                  2.   Sekakomitean katsotaan olevan päätösvaltainen vain, jos neljä sopimuspuolta ja Euroopan unioni ovat edustettuina.
               
               
                  3.   Kokousten välisenä aikana sekakomitea voi tehdä päätöksiä tai antaa suosituksia kirjallista menettelyä noudattaen. Mikä tahansa sopimuspuoli voi kuitenkin pyytää, että sekakomitea kutsutaan koolle keskustelemaan kyseisestä asiasta. Kirjallisen menettelyn noudattamista ehdottava sopimuspuoli toimittaa asiakirjaluonnoksen sihteerille, joka toimittaa sen kaikille sopimuspuolille. Kukin sopimuspuoli ilmoittaa puheenjohtajalle ja sihteerille 15 työpäivän kuluessa asiakirj.aluonnoksen vastaanottamisesta, hyväksyykö se luonnoksen vai ei, ehdottaako se luonnokseen mitään muutoksia tai katsooko se, että sekakomitea olisi kutsuttava koolle keskustelemaan asiasta. Jos luonnos hyväksytään, puheenjohtaja viimeistelee päätöksen tai suosituksen 5 ja 6 kohdan mukaisesti
               
               
                  4.   Sopimuspuolen pidättäytyminen äänestämästä ei estä sekakomiteaa hyväksymästä päätöstä tai suositusta edellyttäen, että 2 kohdassa edellytetty päätösvaltaisuus on saavutettu.
               
               
                  5.   Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.
               
               
                  6.   Sekakomitean päätökset ja suositukset allekirjoittaa puheenjohtaja, ja sihteeri todistaa ne oikeiksi.
               
               
                  7.   Sekakomitean päätökset julkaistaan Euroopan unionin ja ECAA-sopimuskumppanien virallisissa lehdissä. Kussakin päätöksessä mainitaan päivämäärä, johon mennessä sopimuspuolten on pantava se täytäntöön, sekä muut talouden toimijoille mahdollisesti merkitykselliset tiedot.
               
            
            
               11 artikla
               Kielet
               
                  1.   Sekakomitean virallisina kielinä ovat sopimuspuolten viralliset kielet. Sopimuspuolet pyrkivät kuitenkin tehokkuuden vuoksi käyttämään englannin kieltä sekakomitean kokouksissa, kirjeenvaihdossa ja asiakirjojen valmistelussa.
               
               
                  2.   Sekakomitean päätökset ja suositukset kirjoitetaan englanniksi.
               
            
            
               12 artikla
               Kulut
               
                  1.   Kukin sopimuspuoli vastaa itse kuluista, joita sille aiheutuu sekakomitean ja työ- tai asiantuntijaryhmien kokouksiin osallistumisesta.
               
               
                  2.   Sekakomitea sopii asiantuntijoiden virkamatkojen kulujen jakamisesta.
               
            
            
               13 artikla
               Työjärjestyksen muuttaminen
               Tätä työjärjestystä voidaan muuttaa 10 artiklan mukaisesti.
            
            
               14 artikla
               Työryhmät
               
                  1.   ECAA-sopimuksen 18 artiklan 8 kohdan mukaisesti perustettujen työ- tai asiantuntijaryhmien kokoonpanosta ja toiminnasta sovitaan noudattaen soveltuvin osin sekakomiteaan sovellettavia sääntöjä.
               
               
                  2.   Työ- tai asiantuntijaryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Työryhmät eivät voi tehdä päätöksiä, mutta ne voivat antaa komitealle suosituksia.
               
               
                  3.   Sekakomitea voi päättää tai muuttaa työ- tai asiantuntijaryhmän toimeksiannon.